આ ઘટના વિશે સંપૂર્ણ માહિતી આપતાં RPFના ઘાટકોપરના ઇન્ચાર્જ બ્રિજેશ કુમારે ‘મિડ-ડે’ને જણાવ્યું હતું કે ‘ઘાટકોપરમાં રહેતા ૫૭ વર્ષના અવિનાશ બાગલે બીજી જુલાઈની સવારે પોણાદસ વાગ્યાની ઘાટકોપરના પ્લૅટફૉર્મ-નંબર એક પરથી છત્રપતિ શિવાજી ટર્મિનસ માટે ઊપડતી સ્લો લોકલ ટ્રેન પકડી હતી. તેઓ કોચમાં ચડવાની કોશિશ કરી રહ્યા હતા ત્યારે એ કોચના દરવાજાને અમુક પ્રવાસીઓના ગ્રુપે બ્લૉક કરી રાખ્યો હતો. અવિનાશ બાગલે ચડવાની બહુ કોશિશ કરી, પણ તેઓ દાદાગીરી દેખાડીને ચડવા દેતા નહોતા. અંતે જેમ-તેમ તેઓ ચડ્યા, પરંતુ ગ્રુપના સભ્યોને ગુસ્સો આવતાં બોલાચાલીમાં અવિનાશ બાગલ સાથે તેમણે મારપીટ કરી હતી અને તેમને બહુ માર્યા હતા. અવિનાશે એવી જ હાલતમાં કુર્લા GRPમાં ફરિયાદ નોંધાવી હતી. પોલીસે આ ઘટનાની નોંધ લઈને તપાસ શરૂ કરી હતી. તપાસમાં સ્ટેશન પરના CCTV કૅમેરાનાં ફુટેજ તપાસવામાં આવ્યાં હતાં જેમાં વધુ કંઈ દેખાયું નહોતું, કેમ કે આખી ઘટના કોચની અંદર બની હતી. એમ છતાં બારીકાઈથી ફુટેજ જોતાં એમાં સફેદ કલરનું શર્ટ પહેરેલો એક પ્રવાસી દેખાયો જે દરવાજા પર લટકી રહ્યો હતો. અમે વધુ તપાસ કરી ત્યારે જાણવા મળ્યું કે આ લોકો દરરોજ ટ્રેનમાં અપ-ડાઉન કરે છે. ગઈ કાલે ઘાટકોપર સ્ટેશને RPF અને GRPએ સંયુક્ત કાર્યવાહી કરીને છાપો માર્યો હતો. અવિનાશ બાગલને પણ ત્યાં બોલાવ્યા હતા અને તેમણે પણ એ ગ્રુપના સભ્યને ઓળખી લીધો હતો. ૩૦ વર્ષના દત્તારામ કંક, ૩૮ વર્ષના મહેન્દ્ર ઇન્દોરે અને ૫૭ વર્ષના સંદીપ ચાંદીવડેની ધરપકડ કરવામાં આવી હતી. આ ત્રણે ઘાટકોપરના જ રહેવાસી છે અને તેમણે મારપીટ કરી હોવાનો પોતાનો ગુનો કબૂલ્યો હતો. તેમને ઞ્ય્ભ્ને સોંપીને આગળની કાર્યવાહી કરવામાં આવી રહી છે.’